39. schôdza NR SR - 9.deň - B. popoludní
Dátum: 2025-09-23
Poslanec: Hargaš, Ján (PS)
Druh vystúpenia: Vystúpenie v rozprave

... sa riadili tými odporúčaniami a sekali tie projekty dole, sekali tú prevádzku dole. Je tam priestor a je preukázateľné, že sa to naozaj dá. Keď som bol ja štátnym tajomníkom, tak sme to dokázali. Dokázali sme stláčať dodávateľov nižšie, dokázali sme s nimi vyrokuvávať dlhodobejšie kontrakty za lepšie sumy. Jednoducho dá sa to, len je to piplačka samozrejme, a tie rokovania nie sú vždy príjemné. Takže dá sa to. No, šetrenie na nákupoch. Teraz keď to trošku extrapolujem ďalej. A už som to hovoril v prvom čítaní. Štát nakupuje približne za päť miliárd ročne, päť miliárd ročne. Keby ste priemernú úsporu na všetkých zákazkách, ktoré štát nakupuje dvihli o jedno percento, tak to je 50 miliónov ročne, hej, rozumieme, jedno percento z piatich miliárd päťdesiat miliónov. Čiže stačí naozaj podporiť konkurenciu v štátnych tendroch, nezadávať zákazky rôznym schránkovým firmám ako pri hasičských autách rôznymi pochybnými spôsobmi. A opäť, je to piplačka ale dá sa to. Dá sa z toho tá úspora vytrieskať. Čiže každé jedno percento usporené na štátnych nákupoch päťdesiat miliónov eur, hej. Keby ste priemernú úsporu dokázali zdvihnúť. A opäť možno si poviete a to sa nedá, čo tu ten rozpráva, však to by som aj ja vedel takto rozprávať. A dá sa to. A ja vám zase dám príklad z toho môjho fachu. Keď som bol štátny tajomník, tak priemernú úsporu na IT tendroch sme zdvihli zo štyroch percent na šestnásť percent. Štvornásobne vyššie úspory sme dosahovali na IT projektoch len tým, že sa nám podarilo presvedčiť trh, že má zmysel súťažiť, že tie firmy sa pobili v tých súťažiach a tým pádom znižovali ceny. Takže dá sa to jednak konkurenciou a jednak niečím, čo sa volá centrálne nákupy. Dlho to v zákone máme. Je podľa mňa úplne nezmyselné, že každé ministerstvo si niektoré položky nakupuje samo, hej. Papier si nakupuje každé ministerstvo samo, energie veľká položka, každé ministerstvo alebo každý úrad si nakupuje sám. Kancelárske potreby každý si nakupuje sám. Jednoducho je množstvo položiek, ktoré by sa dali nakupovať centrálne. Tým pádom ten štát by naozaj využíval tú svoju nákupnú silu, že nakupuje vo veľkých objemoch a tým pádom očakáva veľké zľavy. Dá sa to, máte na to paragraf v zákone, nerobíte to. My by sme to robili. Čiže to sú ešte nákupy. A potom ešte posledná kategória naozaj zlučovanie úradov. Máme tu rozvetvenú sieť kadejakých úradov, podriadených organizácií. Ministerstvo hospodárstva má desiatky akciových spoločností a peeročiek. Jednoducho dá sa v tom sekať, dajú sa zlučovať tie úrady. Zatiaľ som jediné od vás počul zlúčenie PMÚ Protimonopolného úradu a ÚVO. To je strašne málo a zhodou okolností toto nie je ten správny krok, hej. Čiže keď zlučovať úrady, tak máme pre vás typy, kde by ste ich mohli nájsť. Ale mám taký pocit, že aj keď vám dávame typy, tak to nejak nenachádza odozvu, takže budem to aspoň adresovať verejnosti, že čo by sme robili my. A toto čo som tu vylistoval a lebo povedal, to šetrenie na sebe, že to sú naozaj stovky miliónov eur, stovky miliónov eur. A ešte sa vrátim ešte raz k tej pointe. Ak by ste to robili od prvého roku, že tie stovky miliónov eur šetríte už v roku 2024, tak dnes ten konsolidačný cieľ by nebol 2,7 miliardy. To by bol možno niekde okolo jednej miliardy, jeden a pol miliardy, pretože už v tom 24-tom by sa nám podarilo ušetriť. To je naozaj jednoduchá matematika. Čiže prvý, zle zapnutý prvý gombík nás dostal dnes sem kde sme, že potrebujete 2,7, lebo ste odmietli šetriť na sebe v tých prvých rokoch. Čiže, čiže takto. To je šetrenie. No a šetrenie samotné by to asi celé neutiahlo, to s vami budem súhlasiť. Čiže pokiaľ ide o zvyšovanie príjmov štátneho rozpočtu, tak tam sme toho názoru, že ak už, ak už musíme niekde zvyšovať príjmy štátneho rozpočtu, tak to aspoň robme tam, kde sú takzvané negatívne externality alebo poďme naozaj zdaňovať tých naozaj najbohatších v tejto spoločnosti, tých naozaj najvyšších päť percent, čo vy tiež nerobíte. Čiže negatívne externality napríklad hazard, viacerí sme vám to hovorili v tejto rozprave. Čiže my by sme napríklad razantnejšie zdanili hazard. Alebo napríklad sa môžme rozprávať o majetkových daniach. To sú naozaj tie dane, ktoré by dosiahli to, že tí najbohatší v spoločnosti sa skladajú na to, aby tí najchudobnejší nemuseli trpieť. To by robila mimochodom sociálnodemokratická vláda. Je to veľmi prekvapujúce, že vy to nerobíte. Takže asi toľko k tomu, že čo by sme robili my, čo by sme robili inak. Teším sa, keď najbližšie dostanem tú otázku zase v diskusiách, takže môžem tento zoznam vám dať už vopred, aby ste sa ma nemuseli pýtať potom v diskusiách. A podľa mňa taký spoločný menovateľ toho je naozaj zodpovedné riadenie štátu. Podľa mňa zodpovedné riadenie znamená, že naozaj jednak idete príkladom, že od prvého dňa ukazujete, že to myslíte vážne, že ste ochotní šetriť na sebe a nielen na ľuďoch. To by bolo podľa mňa zodpovedné vysielať tento signál a nie zdvojnásobiť si platy. Je to aj o gestách, kolegovia. A zodpovedné je podľa mňa aj vysvetľovať a nevyhovárať sa dookola. Ja chápem, že možno vám to nejaký politickí stratégovia poradili, že dookola opakovať Matovič, Heger, Ódor, Matovič, Heger, Ódor a že to vás vytrhne z biedy. Ale viete, že tí ľudia na Slovensku oni naozaj nie sú hlúpi, že myslím, že ich veľmi podceňujete, že ľudia na Slovensku vidia, že musia platiť vyššie dane a odvody, kým ministri si nadelili dvojnásobné platy. Veď to je tak okaté, je to tak okaté. Takže podľa mňa vysvetľovať a nevyhovárať sa. A na záver myslím, že už len také priane, že sa tak časť, je také tričko, ktoré mám veľmi rád, že je to len obdobie. Neviem, či ho poznáte. A myslím, že aj táto vláda, že je to len obdobie, že nejak to musí táto krajina pretrpieť, vybrali sme si to, teda ja nie, ale ľudia na Slovensku si to vybrali. Myslím, že je to obdobie, ktoré nejakým spôsobom musíme pretrpieť a myslím, si že príde čas, keď táto krajina sa opäť bude môcť nadýchnuť aj z týchto ťažkých konsolidácií, ktoré sú neférové a nespravodlivé kvôli tomu prístupu akým to robíte. Myslím si, že príde čas, keď ľudia sa budú radi vracať naspäť domov a nie utekať z tejto krajiny. Myslím, že tých dôchodcov to poteší oveľa viac, že budú mať tie vnúčatá alebo svoje deti nablízku ako to, že sa im snažíte zalepiť oči trinástymi dôchodkami. Myslím, že proste príde čas, keď aj podnikavosť bude odmenená a nie trestaná, že úrady budú fungovať efektívne, proklientsky a nie byrokraticky, že tu budeme mať štát, ktorý bude fungovať bez korupcie, že tu budeme mať šéfa SIS, ktorý nebude musieť vysvetľovať ako napísal svoju diplomovku a či ju okopčil od niekoho alebo neokopčil. Ja si myslím, že ten čas príde, celá táto vláda je len nejaké obdobie. Nejak to musíme spoločne vydržať, aj ľudia na Slovensku to s vami musia vydržať a myslím, že príde čas, keď príde vláda, ktorá bude mať nejakú víziu ako chce veci robiť lepšie, zodpovednejšie a férovejšie voči ľuďom. Ďakujem pekne.